Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως, για πέμπτη φορά, του κανονισμού (ΕΚ) αριθ. 1626/94 για τη θέσπιση ορισμένων τεχνικών μέτρων διατήρησης των αλιευτικών πόρων στη Μεσόγειο

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Τα άρθρα 3 παράγραφος 1 και 6 παράγραφος 1 του κανονισμού του Συμβουλίου (ΕΚ) αριθ. 1626/94, όπως τροποποιήθηκε με τον κανονισμό (ΕΚ) αριθ. 1448/1999, περιέχουν ορισμένα τεχνικά μέτρα που εφαρμόζονται στην αλιεία της Μεσογείου. Τα μέτρα αυτά υπόκεινται σε προσωρινές παρεκκλίσεις που έληξαν στις 31 Μαΐου 2000. Οι παρεκκλίσεις αυτές εφαρμόζονται:

α) στον κανόνα που απαγορεύει τη χρήση συρόμενων εργαλείων σε απόσταση τριών μιλίων από τις γραμμές βάσης ή σε βάθη μικρότερα από 50 μέτρα, όποιο από τα δύο είναι πλησιέστερο προς τη γραμμή βάσης (άρθρο 3 παράγραφος 1), και

β) στον κανόνα σχετικά με τα μεγέθη των ματιών για συρόμενα εργαλεία που παρατίθενται στο άρθρο 6 παράγραφος 1 και στο παράρτημα ΙΙΙ. Οι κύριοι κανόνες είναι 40 mm (20 mm για την αλιεία σαρδέλας και γαύρου) για συρόμενα εργαλεία και 14 mm για τα γρι-γρι.

Οι παρεκκλίσεις υπόκεινται στον όρο ύπαρξης, την 1η Ιανουαρίου 1994, εθνικής νομοθεσίας που θα επιτρέπει λιγότερο περιοριστικούς όρους.

Το άρθρο 2 παράγραφος 1 του κανονισμού (ΕΚ) αριθ. 1448/1999 προβλέπει ότι τα κράτη μέλη συλλέγουν και διαθέτουν στην Επιτροπή, πριν από την 1η Φεβρουαρίου 2000, όλες τις δυνατές επιστημονικές πληροφορίες σχετικά με τις επιπτώσεις που υφίστανται οι πόροι από την αλιεία που διενεργείται υπό όρους που διέπονται από τις παρεκκλίσεις. Το άρθρο 2 παράγραφος 2 του κανονισμού (ΕΚ) αριθ. 1448/1999 προβλέπει ότι η Επιτροπή, με βάση όλες τις σχετικές επιστημονικές πληροφορίες, υποβάλλει στο Συμβούλιο πρόταση σχετικά με το εάν η αλιεία που καλύπτεται από τις προαναφερόμενες παρεκκλίσεις μπορεί να συνεχιστεί καθώς και για τους τεχνικούς όρους που θα πρέπει να την διέπουν.

Επιστημονικά στοιχεία λήφθηκαν από την Ιταλία και την Ελλάδα. Τα στοιχεία αυτά εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ) κατά τη διάρκεια της ολομέλειάς της από 3 έως 7 Απριλίου 2000.

Σύμφωνα με την έκθεση της ΕΤΟΕΑ, δεν μπορεί να εξαχθεί το συμπέρασμα ότι η συνέχιση της αλιείας που διέπεται από παρεκκλίσεις είναι τελείως αβλαβής για τους πόρους. Εντούτοις, η ΕΤΟΕΑ προβλέπει ορισμένες κατευθυντήριες γραμμές που θα μπορούσαν να επιτρέψουν τη μείωση των αρνητικών συνεπειών.

Η Επιτροπή προτείνει τώρα τη συνέχιση των σχετικών τύπων αλιείας μέχρι την 31η Δεκεμβρίου 2002, υπό τον όρο της θέσπισης πρόσθετης εθνικής νομοθεσίας σύμφωνα με κατευθυντήριες γραμμές που καθορίστηκαν με βάση τις συμβουλές της ΕΤΟΕΑ. Αναμένεται ότι μέχρι την ημερομηνία αυτή η συζήτηση για την κοινή αλιευτική πολιτική μετά το 2002 θα δώσει επαρκείς προσανατολισμούς για μια μακροπρόθεσμη λύση.

Το Συμβούλιο καλείται να εγκρίνει την παρούσα πρόταση προκειμένου να επιτρέψει τη συνέχιση των αλιευτικών δραστηριοτήτων βάσει ευνοϊκότερων όρων για τη διατήρηση των αλιευτικών πόρων.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως, για πέμπτη φορά, του κανονισμού (ΕΚ) αριθ. 1626/94 για τη θέσπιση ορισμένων τεχνικών μέτρων διατήρησης των αλιευτικών πόρων στη Μεσόγειο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό του Συμβουλίου (ΕΚ) αριθ. 1626/94 της 27ης Ιουνίου 1994 για τη θέσπιση ορισμένων τεχνικών μέτρων για τη διατήρηση των αλιευτικών πόρων στη Μεσόγειο [1], και ιδίως το άρθρο 3 παράγραφος 1 και το άρθρο 6 παράγραφος 1,

[1] ΕΕ L 171 της 6.7.1994, σ. 1. Κανονισμός που τροποποιήθηκε με τον κανονισμό (ΕΚ) αριθ. 812/2000 (ΕΕ L 100 της 20.4.2000, σ. 3).

την πρόταση της Επιτροπής [2],

[2] ΕΕC , , σ. .

Εκτιμώντας τα εξής:

(1) Με το άρθρο 3 παράγραφος 1 και το άρθρο 6 παράγραφος 1 του κανονισμού (ΕΚ) αριθ. 1626/94 θεσπίστηκαν ορισμένα τεχνικά μέτρα διατήρησης τα οποία υπόκεινται σε παρεκκλίσεις μέχρι την 31η Μαΐου 2000.

(2) Οι τύποι αλιείας που διέπονται σήμερα από παρεκκλίσεις συμβάλλουν σε μεγάλο βαθμό στη συνολική οικονομία ενός μεγάλου αριθμού συναφών προς την αλιεία βιομηχανιών.

(3) Το άρθρο 2 παράγραφος 2 του κανονισμού (ΕΚ) αριθ. 1448/1999 προβλέπει ότι η Επιτροπή, με βάση όλες τις σχετικές επιστημονικές πληροφορίες, υποβάλλει στο Συμβούλιο πρόταση σχετικά με το εάν η αλιεία που καλύπτεται από τις προαναφερόμενες παρεκκλίσεις μπορεί να συνεχιστεί καθώς και για τους τεχνικούς όρους που θα πρέπει να την διέπουν.

(4) Η Επιστημονική, Τεχνική και Οικονομική Επιτροπή Αλιείας εξέφρασε τη γνώμη της για τη βιολογική επίπτωση των προαναφερόμενων τύπων αλιείας κατά τη διάρκεια της ολομέλειάς της από 3-7 Απριλίου 2000 [3]. Με βάση τα στοιχεία που παρέσχε η ΕΤΟΕΑ, μπορεί να εξαχθεί το συμπέρασμα ότι οι δυσμενείς επιπτώσεις ορισμένων τύπων αλιείας επί των αλιευτικών πόρων μπορούν να μετριαστούν βάσει ορισμένων τεχνικών όρων.

[3] SEC(2000)XXXX

(5) Η συζήτηση για την Κοινή Αλιευτική Πολιτική, η οποία θα διεξαχθεί κατά τη διάρκεια του 2002 μετά την έκθεση που πρόκειται να υποβληθεί από την Επιτροπή βάσει του άρθρου 14 παράγραφος 2 του κανονισμού (ΕΚ) αριθ. 3760/92, θα αποτελέσει τη βάση μιας μακροπρόθεσμης λύσης στο πρόβλημα αυτό καθώς και σε άλλα προβλήματα ορισμένων μεσογειακών τύπων αλιείας.

(6) Κατά συνέπεια, είναι σκόπιμο να προβλεφθεί η συνέχιση των υφιστάμενων παρεκκλίσεων του άρθρου 3 παράγραφος 1 και 6 παράγραφος 1 μέχρι την 31η Δεκεμβρίου 2002, υπό την προϋπόθεση της τήρησης τεχνικών όρων που μετριάζουν την επίπτωση των τύπων αυτών αλιείας επί των πόρων.

(7) Είναι σκόπιμο τα κράτη μέλη να θεσπίσουν μέσω της εθνικής νομοθεσίας τους προαναφερόμενους τεχνικούς όρους σύμφωνα με τις κατευθυντήριες γραμμές που καθορίζονται με βάση τις συμβουλές της ΕΤΟΕΑ.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1626/94 τροποποιείται ως εξής:

1. Στο άρθρο 3 παράγραφος 1, το δεύτερο εδάφιο διατυπούται ως ακολούθως: "Ωστόσο, όλα τα αλιευτικά εργαλεία που, σύμφωνα με την ισχύουσα την 1η Ιανουαρίου 1994 εθνική νομοθεσία, χρησιμοποιούνταν σε απόσταση από την ακτή μικρότερη από εκείνη που ορίζει το πρώτο εδάφιο, μπορούν να χρησιμοποιούνται έως τις 31 Δεκεμβρίου 2002, εκτός εάν το Συμβούλιο αποφασίσει διαφορετικά με ειδική πλειοψηφία, βάσει προτάσεως της Επιτροπής, υπό το πρίσμα επιστημονικών στοιχείων που αποδεικνύουν ότι η χρησιμοποίησή τους δεν έχει αρνητικές επιπτώσεις για τους πόρους.

2. Στο άρθρο 3 προστίθεται η εξής παράγραφος 1α):

"1α). Απαγορεύεται η χρήση αλιευτικών εργαλείων υπό τους όρους του δεύτερου εδαφίου της παραγράφου 1, εξαιρέσει της αλιείας που διενεργείται με "gangui", εκτός εάν το οικείο κράτος μέλος έχει θεσπίσει μέτρα τα οποία εξασφαλίζουν ότι για τους τύπους αυτούς αλιείας:

- δεν τίθεται σε κίνδυνο η απαγόρευση που προβλέπεται στην παράγραφο 3

- οι αλιευτικές δραστηριότητες δεν παρεμβάλλονται με τις δραστηριότητες σκαφών που χρησιμοποιούν εργαλεία εκτός από τράτες, γρίπους ή παρόμοια συρόμενα δίκτυα

- η αλιεία απαγορεύεται για στοχευόμενα είδη που δεν υπόκεινται σε ελάχιστα μεγέθη εκφόρτωσης σύμφωνα με το άρθρο 8

- η αλιεία απαγορεύεται σε περιόδους κατά τις οποίες είναι ελάχιστα τα παρεμπίπτοντα αλιεύματα ειδών που δεν αποτελούν στόχο της αλιείας

- τα σκάφη διαθέτουν ειδικές άδειες αλιείας που εκδίδονται σύμφωνα με τον κανονισμό (ΕΚ) αριθ. 1627/94 της 27ης Ιουνίου 1994 για τη θέσπιση γενικών διατάξεων που διέπουν τις ειδικές άδειες αλιείας [4]".

[4] ΕΕ L 171 της 6.7.1994, σ. 7.

Τα μέτρα αυτά κοινοποιούνται στην Επιτροπή πριν από τις 30 Σεπτεμβρίου 2000.

3. Στο άρθρο 6 παράγραφος 1, η ημερομηνία της 31ης Μαΐου 2000 αντικαθίσταται από την 31η Δεκεμβρίου 2002.

4. Στο άρθρο 6 παρεμβάλλεται η εξής παράγραφος 1α)

"1α) Απαγορεύεται η χρήση αλιευτικών εργαλείων υπό τους όρους του δεύτερου εδαφίου της παραγράφου 1, εκτός εάν το οικείο κράτος μέλος έχει θεσπίσει μέτρα τα οποία εξασφαλίζουν ότι για τους τύπους αυτούς αλιείας:

- η αλιεία απαγορεύεται για στοχευόμενα είδη που δεν υπόκεινται σε ελάχιστα μεγέθη εκφόρτωσης σύμφωνα με το άρθρο 8

- η αλιεία απαγορεύεται σε περιόδους κατά τις οποίες είναι ελάχιστα τα παρεμπίπτοντα αλιεύματα ειδών που δεν αποτελούν στόχο της αλιείας

- τα σκάφη διαθέτουν ειδικές άδειες αλιείας που εκδίδονται σύμφωνα με τον κανονισμό (ΕΚ) αριθ. 1627/94 της 27ης Ιουνίου 1994 για τη θέσπιση γενικών διατάξεων που διέπουν τις ειδικές άδειες αλιείας".

Τα μέτρα αυτά κοινοποιούνται στην Επιτροπή πριν από τις 30 Σεπτεμβρίου 2000.

Άρθρο 2

Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος